Enrico Macias

Enrico Macias, nasido komo Gaston Ghrenassia en Konstantina, Arjelia, el 11 de Disiembre de 1938, es un kantador djudio fransez de orijin djudeoespanyol.

 Biografiya 
 Mansevés 
Nasió en Konstantina, Arjelia en una famiya de tradisiyon musikala, kon kantaderos de "malouf", un djénero musikalo Andalusi-arabo, klásiko del nord de Afrika. El su padre era tanyedor de violin en la orkesta de Raymond Leyris (dit Cheikh Raymond) i por esto, el mansevo Gaston pudo ambezar en la orkesta ala edad de 15 anyos i pishín fue amijor ke el mismo lider, el su padre Raymond. Ambezó a tanyer la gitara desde su chikés kon sus amigos zinganos, los kualos le dieron el nombre de chiko "Enrico", el kualo tomó komo su nombre artistiko, bazado enel yerro de la asistenta de la kaza de diskos ke oyó "Macias" i kreyó ke era la su alkunya, kuando el dijo "a Nassia".

 Egzilio 
Lavoró komo maestro de eskola asta ke dechidió konformar parte ofisiala de la orkesta Cheikh Raymond. Enel anyo 1961, dempues de la Gerra de Independensia de Arjelia, la vida de las komunitas djudias enel payis era zor. Antonses Gaston fuyó verso Fransia el 29 de Djulio de 1961, endjunto a la su mujer Suzy, la ija de Cheikh Raymond, el kualo fue amortado ese mismo anyo por el FLN.

 Karriera musikala 
Dempues de arrivar a Paris, dechidió sigir kon la su karriera musikala. En Fransia, no ankontró mucha reushitá i dechidió ajustar el su estil paa los fransezes. Al empesijo, tentó tresladar el malouf al fransez. Esto fue un yerro, i desvelopó un muevo kondjunto de kantikas ke kantava en kavés i cabarets. Enel anyo 1962, gravó la kansion Adieu mon pays (Adio payis miyo), la kuala eskrivió mientres iva enel vapor verso Fransia i la kuala kantó en la televizyón, kon muncha reushitá en todo el payis; este anyo endemas nasió la su ija, Jocya. Enel anyo 1964, tomó el su nombre artistiko, Enrico Macias i empiesó un tour internasional, kantando en lingua fransesa, italiana i kastilyana, apresentandose endemas en Libanon, Gresia i la Turkiya. Desde este momento izo tours por todo el mundo, gravando kantikas en lingua italiana i kastilyana, kon muncha reushitá en todos los kontinentes; la su priméra presentasiyon en los Estados Unidos, enel anyo 1968 enel Carnegie Hall estava yena kompletamente. En la provinsia kanadiana de Québec, su reushitá era mas grande deke era un kantadero de avla franseza.
Enel anyo 1976, resivió el premio Disko de Oro por "Melissa". Enel anyo 1979 kantó kon grups komo Gipsy Kings i la kantadera Daniele Danaé. 

Enel anyo 1978, fue konvidado por el presidente de Ayifto, Anwar El Sadat, para kantar por la paz, ande kantó para 20.000 personas frente a la Esfenks de Giza. Dempués de ke amortaron a Sadat, el eskrivió en onor del presidente la kantika "Un berger vient de tomber".

Dempués de dechidir no apresentarse en Arjelia enel anyo 2000, eskrivió Mon Algérie (La mi Arjelia), una istorya de amor por la su tyérra ande nasi. Enel anyo 2003 gravó Oranges amères (Portokales amargos) produzido por el su ijo Jean-Claude Ghrenassia. Enel anyo 2007 tentó otra vez de vijitar Arjelia endjunto kon el presidente fransz Nicolas Sarkozy, ma el primér ministro de Arjelia, Abdelaziz Belkhadem, se opozó a la vijita deke Enrico da su apoyo a Israel.

 Rekonosimyentos 
 Reconosido internasionalmente komo kantador a favor de la paz, en 1980 fue yamado "Kantadero de la Paz" por el Sekretario Jeneral de la ONU Kurt Waldheim. 
 Enel anyo 1985 resivió la más alta orden de onor franseza, la Orden Nasionala de la Lejion de Onor, de manos del Primér ministro de la Repúvlika Franseza, Laurent Fabius. Fue amijorado al grado de ofisyal en Avril de 2007
 Enel anyo 1997, Kofi Annan lo yamó "Ambasador de la Paz i de Defensa de la Chikés".
 Resivió una orden de onor del Ministerio de Defensa de Israel por los konsertos ke tiene echo para los soldados del Tsahal

Diskografiya
Albums
1983: Deux ailes et trois plumes
1984: Générosité
1987: Enrico
1989: Le vent du sud
1991: Enrico
1992: Mon chanteur préferé
1993: Suzy
1994: La France de mon enfance
1995: Et Johnny Chante L'amour
1999: Aie Aie Aie Je T'Aime
1999: Hommage à Cheikh Raymond
2003: Oranges amères (produzido por el su ijo, Jean-Claude Ghrenassia)
2005: Chanter
2006: La Vie populaire
2011: Voyage d'une mélodie 
2012: Venez tous mes amis!
2016: Les clefs
2019: Enrico Macias & Al orchestra

Albums kantados en direkto / Kompilasiyones
1989: Olympia 89
1990: Disque d'Or
1992: Le plus grand bonheur du monde
1996: La Fête à l'Olympia
2003: Les Indispensables de Enrico Macias
2003: Concerts Musicorama
2006: Olympia 2003
2006: Les Concerts Exclusifs Europe
2008: Platinum Collection

 Atamientos eksternos 

 Pajina web ofisiala de Enrico Macias 

Kateggoría:Kantadores
Kateggoría:Fransezos
Kateggoría:Djudios Franseses
Kateggoría:Sefaradim‎